Politisk håndgemæng skygger for humanitær indsamling - Dansk Flygtningehjælp
Politisk håndgemæng skygger for humanitær indsamling
Pressemeddelelse • Nov 10, 2010 12:36 CET
Personsager og positioneringer frem mod næste folketingsvalg har fyldt medierne i dette efterår. Det har været tilsvarende svært at skabe opmærksomhed om globale udfordringer, og Dansk Flygtningehjælp mangler nu indsamlere til landsindsamlingen 14. november.
Den hjemlige politiske debat fylder mere i medierne end globale udfordringer. Dansk Flygtningehjælp samler ind til nødhjælp til verdens flygtninge, men indsamlingen er under pres af ubesatte indsamlingsruter. Dansk Flygtningehjælp har brug for tusindvis af indsamlere på tværs af landet.
”Dansk Flygtningehjælp har ikke et stort reklamebudget at trække på. Derfor er pressens bevågenhed vigtig, når vi skal motivere folk til at støtte sagen. Vi arbejder i døgndrift for at skaffe indsamlere, men der er stadig mange ubesatte ruter,” siger leder af indsamling i Dansk Flygtningehjælp, Henriette von Essen-Leise.
Dansk Flygtningehjælp arbejder blandt 43 millioner flygtninge i mere end 30 af verdens brændpunkter. Pengene fra årets indsamling går til nødhjælp i lande som Somalia, Afghanistan, Myanmar og Sudan.
”Det er vores erfaring, at rigtig mange danskere gerne vil bruge tre timer af deres tid på at gøre en forskel for verdens flygtninge. Men det hjælper selvfølgelig når flygtningespørgsmål får opmærksomhed i medierne. Vi har tidligere vist, at vi kan mobilisere rigtig mange mennesker, og vi vil gøre alt for at nå et godt resultat i år – selvom medieinteressen altså har været meget begrænset,” siger Henriette von Essen-Leise.
Dansk Flygtningehjælp samler ind søndag 14. november
Det tager cirka tre timer at samle ind ved Dansk Flygtningehjælps Landsindsamling. På de tre timer kan du indsamle penge nok til at sikre rent drikkevand til 500 flygtninge i en måned. Uden adgang til rent vand opstår sygdomme ofte med døden til følge.
Meld dig som indsamler hos den lokale indsamlingskoordinator på www.flygtning.dk